Nach emene entspannte Tag am Pool mit super Ussicht, reised mir fuer 3 Taeg ines  Naturreservat. Wahnsinn, vor 1 Wuche no dur de Schnee gfahre, sind mir da froh um jedi Abchuelig.  Mit em Jeep gahts vom huegelige Jungle bi Rurrenabaque los und i 4 Stund holpriger und staubiger Fahrt erreiched mir di Pampas-Region, e flachi Savanne- und Sumpf-Landschaft, en Teil vom riesige Amazonasbecki. Mit em Boot kurved mir dur natuerlich Wasserkanael und choend schnell di erste Tier beobachte. S haet vieli, vieli Aligator und Kaiman, Schildchrotte, Capybaras (Wasserschwein, s groesste Nagetier vo de Waelt). Dezue gsehnd mir alli moegliche Arte vo Voegel. S sell i dere Region 12% vo allne weltwiit bekannte Vogelarte ha. E riese Vielfalt wo mir us naechster Distanz mitueberchoemed!  Nach em Znacht mached mir mit em Boot namal e Rundi. Im Dunkle erkaenned mir di gspenstisch luechtende Auge vo einige Aligator, wenn mir mit de Taschelampe drufzuended   . Dezue flueged eus Fledermues um d Ohre, wo di unzaehlige Mugge und andere Insekte jaged. Grad echli unheimlich, aber laessig!  Zum Glueck wirkt de Anti-Muggespray und di lange Kleider, wo mir trotz grosser Hitz montiert haend am Abig. Au i de Nacht bliibts heiss. Wo mir is Bett  goend, begruesst eus en Frosch uf em Bett... oebs en Prinz wuerd werde, wenn sie en kuesst, will d Romy zum Glueck noed usprobiere :-).    Am 2. Tag wandered mir mit Gummistiefel dur de Sumpf uf de Suechi nach Anakondas... noed grad de laessigste Teil vom Trip. D Sunne brennt brutal abe und zgseh gits au nuet. Mir froeged eus au, ob de Teil imene Schutzgebiet wuerklich Sinn macht. Naja, i de Trocheziit werdi de Abschnitt au als Weideflaechi fuer Chueh benutzt. Mir haend jedefalls kei Anakonda  gfunde.  Am Namittag gsehnd mir ca. 5 Pink-Delfin im Fluss. Si sind jedoch recht schuech und mir verzichted ufs Schwuemme mit ihne. Di andere 6 vo eusere Gruppe waged sich is brun-truebe Wasser, choemed aber noed wuerklich naech ad Delfin. Uebrigens haend mir au i ca. 30m Entfernig en Aligator gseh. S seg noed gfoehrlich, die griffed da d Mensche nur a, wenn si sich bedroht fuehled... naja, mir probiereds noed us. Am 3. Tag gahts i 2 Stund Flusssfahrt und mit em Jeep retour uf Rurrenabaque.      Mir haend euse Rueckflug uf La Paz extra fuer de Namittag buechet demit mir namal an Pool choend... Geg de morge wered mir vo heftige Gwitter gweckt, eimal toent de Donner wie e Explosion grad naebed eusem Hostal. Mit Pool wirds nuet und euse Flug isch au gstriche weg Rege und Nebel. Isch en chline Flughafe mit 19-Plaetzer-Flueger. Hoffentlich isch morn s Waetter besser.  Nach La Paz gahts uf Copacabana (am Titicaca See, noed z Rio) und daenn hoffentlich uf Peru. Jedoch seg d Graenze sit ueber 10 Tag gschlosse weg Streiks... chumt eus irgendwie bekannt vor!!! Viellicht choend mir mit em Boot ueber de See uf Peru, falls d Landgrenze zue bliibt.    Flug, Nachtrag:  Am naechste Tag isch s Waetter besser. S Prozedere fuer de Flug isch sehr bolivianisch:  Am 6i isch Besammlig bim  Buero vo de Fluggsellschaft in Rurre. Mit em 'Flughafebus', es alts chlapprigs Gfaehrt, wo s Gepaeck uf s Dach glade wir, gahts an Flughafe. Fuer d Fahrt muess mer separat zahle. Daenn wird de Boardingpass usghaendiget, blanco. Kein Name, keis Datum, kei Destination, nix. Fuer was brucht mer en daenn ueberhaupt? - Zum Maerkli druf chlaebe! Z'erst zwei Chlaeber mit de Gepaeckquittig   . Nach em 'check-in' muess mer zum Buero naebedzue zum d Flughafetaxe zahle: ca. CHF 1.-, defuer gits es wiiters Maerkli, wo i langsamer Handarbet platziert wird. Uf 10 Bolivianos, haet er nur 2 Retourgaeld und bhaltet 0.50 fuer sich. Ok, wiiter zum naechste Buero: natuerlich, mir haend ja erst di regional Flughafetaxe zahlt. Fuer en wiitere Franke gits namal es  Maerkli fuer di nationale Taxe...  Daenn werded mir wieder in gliche Bus verlade. Grund: s Flugzueg chan noed zum Flughafegebaeude fahre, wil d Wiese znass isch. Zudem grased uf de alte Graspiste Ross und Chueh, ja mitte im Flughafeareal. Wiso au Rase maehe? Mir fahred mit em Flughafebus vom Flughafe weg uf e Rundi dur es Viertel mit eifache Holzhuette, verbii a Huehner, Gaens, Chueh, em Schuelhus, etc. Mir erreiched ueber die Holperpiste di 'neue', teerete Startbahn. S chumt eus ueber d Startbahn en  Toeff entgege. Wiso au das Areal absperre?!? Endlich Boarding: das heisst gebueckt dur de Gang vom Mini-Flueger zu eim vo de 19 unnummerierte Sitz. De Flug isch ruhig, 40 Minute. Mir ghoered vo andere vo eusere letschte Tour, dass si fuer d Busfahrt vo Rurre uf La Paz 33 Stund gha haend, wil de Bus waeg em Raege im Schlamm stecke bliebe isch... (normal waereds ca. 20 Stund).